作者：朱敦儒
词牌/韵律：望海潮

paragraphs: 嵩高维岳，图书之渊，西都二室三川。
神鼎定金，麟符刻玉，英灵未称河山。
谁再整乾坤。
是挺生真主，浴日开天。
御归梁苑，驾回汾水凤楼闲。
升平运属当千。
眷凝旒暇日，西顾依然。
银汉诏虹，瑶台赐碧，一新瑞气祥烟。
重到帝居前。
怪鹊桥龙阙，飞下人间。
父老欢呼，翠华来也太平年。